ข้อบังคับ

ว่าด้วยการส่งคำคู่ความและเอกสารทางคดี

พ.ศ. ๒๕๔๕

โดยที่ประมวลกฎหมายวิธีพิจารณาความแพ่ง มาตรา ๗๐ บัญญัติให้เจ้าพนักงานศาลเป็นผู้ส่งบรรดาคำฟ้อง หมายเรียกและหมายอื่น ๆ รวมทั้งคำสั่งและคำบังคับของศาลให้แก่คู่ความหรือบุคคลภายนอกที่เกี่ยวข้อง และมาตรา ๗๓ ทวิ บัญญัติให้ศาลสั่งให้ส่งคำคู่ความและเอกสารดังกล่าวโดยทางไปรษณีย์ลงทะเบียนตอบรับได้ เพื่อให้การส่งคำคู่ความและเอกสารนั้นเป็นไปโดยประหยัด มีประสิทธิภาพและเป็นระเบียบเดียวกัน อันจะทำให้การดำเนินการพิจารณาคดีของศาลเป็นไปด้วยความเรียบร้อย รวดเร็ว สมควรกำหนดให้มีข้อบังคับศาลยุติธรรมว่าด้วยการส่งคำคู่ความและเอกสารทางคดีไว้

อาศัยอำนาจตามความในมาตรา ๖ (๒) และ (๔) แห่งพระราชบัญญัติให้ใช้ประมวลกฎหมายวิธีพิจารณาความแพ่ง พุทธศักราช ๒๔๗๗ ซึ่งแก้ไขเพิ่มเติมโดยพระราชบัญญัติให้ใช้ประมวลกฎหมายวิธีพิจารณาความแพ่ง (ฉบับที่ ๒) พ.ศ. ๒๕๔๓ ประธานศาลฎีกา โดยความเห็นชอบของคณะกรรมการบริหารศาลยุติธรรม ออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า “ข้อบังคับ ว่าด้วยการส่งคำคู่ความและเอกสารทางคดี พ.ศ. ๒๕๔๕”

ข้อ ๒[[๑]](http://www.krisdika.go.th/librarian/getfile?sysid=316680&ext=htm" \l "_ftn1" \o ")  ข้อบังคับนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ ๓  เมื่อมีกรณีที่จะต้องส่งคำคู่ความหรือเอกสารใด ๆ ให้แก่คู่ความหรือบุคคลอื่นใดซึ่งกฎหมายกำหนดให้เจ้าพนักงานศาลเป็นผู้ส่ง ให้จัดส่งคำคู่ความหรือเอกสารนั้นโดยทางไปรษณีย์ลงทะเบียนตอบรับ หรือไปรษณีย์ลงทะเบียนตอบรับด่วนพิเศษก่อน โดยให้คู่ความฝ่ายที่ต้องเสียค่าธรรมเนียมหรือค่าใช้จ่ายในการส่ง หรือการนำส่งเป็นผู้เสียค่าธรรมเนียมไปรษณียากร

ความในวรรคหนึ่งมิให้ใช้บังคับถ้าคู่ความฝ่ายที่ต้องเสียค่าธรรมเนียมหรือค่าใช้จ่าย มีคำขอให้ส่งคำคู่ความหรือเอกสารเช่นว่านั้นโดยวิธีอื่น เนื่องจากมีเหตุให้เห็นได้ว่าผู้รับมีพฤติการณ์จะหลีกเลี่ยงไม่รับคำคู่ความหรือเอกสารดังกล่าว หรือจะไม่มีผู้รับคำคู่ความหรือเอกสารที่จัดส่งไปทางไปรษณีย์นั้นหรือมีเหตุสมควรประการอื่น

ข้อ ๔  เมื่อจะต้องส่งคำคู่ความหรือเอกสารโดยทางไปรษณีย์ ให้เจ้าหน้าที่ผู้รับผิดชอบดำเนินการจัดส่งภายในวันทำการวันถัดไป เว้นแต่มีเหตุจำเป็นหรือคู่ความฝ่ายที่ต้องเสียค่าธรรมเนียมหรือค่าใช้จ่ายในการส่ง หรือการนำส่งยังมิได้ชำระค่าธรรมเนียมหรือค่าใช้จ่าย ก็ให้จัดส่งภายในวันทำการถัดจากวันที่เหตุจำเป็นนั้นได้หมดสิ้นไป หรือได้มีการชำระค่าธรรมเนียมและค่าใช้จ่ายนั้นแล้ว

ข้อ ๕  ให้ศาลจัดให้มีการวางเงินสำหรับใช้เป็นค่าธรรมเนียมและค่าใช้จ่ายในการจัดส่งคำคู่ความหรือเอกสารจนกว่าจะเสร็จสิ้นเป็นรายคดี ตามระเบียบปฏิบัติของศาล แต่ต้องไม่เกินครั้งละ ๕๐๐ บาท และเมื่อคดีถึงที่สุดแล้ว หากมีเงินดังกล่าวเหลืออยู่ให้คืนแก่ผู้มีสิทธิได้รับโดยเร็ว

ให้ศาลจัดให้คู่ความผู้วางเงินตามวรรคหนึ่งแถลงล่วงหน้าต่อศาลไว้ด้วยว่า หากไม่สามารถส่งคำคู่ความหรือเอกสารโดยทางไปรษณีย์ได้ คู่ความนั้นประสงค์จะให้ศาลส่งคำคู่ความหรือเอกสารดังกล่าวต่อไปโดยวิธีการตามประมวลกฎหมายวิธีพิจารณาความแพ่ง มาตรา ๗๙ หรือจะให้ดำเนินการต่อไปอย่างไร

ข้อ ๖  ให้เจ้าหน้าที่ผู้รับผิดชอบติดตามผลการส่งคำคู่ความหรือเอกสารที่จัดส่งทางไปรษณีย์ดำเนินการ ดังต่อไปนี้

(๑) ถ้าสามารถส่งคำคู่ความหรือเอกสารได้ให้เจ้าหน้าที่ผู้รับผิดชอบจัดทำรายงานประกอบการแจ้งผลนั้นรวมไว้ในสำนวน โดยไม่ต้องเสนอให้ผู้พิพากษามีคำสั่ง

(๒) ถ้าไม่สามารถส่งคำคู่ความหรือเอกสารได้ หรือไม่ได้รับแจ้งผลการส่งภายในระยะเวลาอันสมควรให้เจ้าหน้าที่ผู้รับผิดชอบจัดทำรายงานผลเสนอเพื่อให้ศาลมีคำสั่งว่าจะดำเนินการส่งด้วยวิธีการอย่างไรต่อไป โดยมิพักต้องรอให้คู่ความที่เกี่ยวข้องแถลงต่อศาลอีก แต่ถ้าศาลได้กำหนดวิธีการหรือแนวทางปฏิบัติในการส่งคำคู่ความหรือเอกสารในครั้งหลังนี้ไว้แล้ว ก็ให้เจ้าหน้าที่ผู้รับผิดชอบรีบดำเนินการตามวิธีการหรือแนวทางปฏิบัตินั้นทันที โดยไม่ต้องเสนอให้ศาลมีคำสั่ง

ข้อ ๗  เพื่อให้การปฏิบัติตามข้อบังคับนี้เป็นไปด้วยความรวดเร็วและมีประสิทธิภาพให้ศาลจัดวางระเบียบปฏิบัติของศาลนั้นได้เท่าที่ไม่ขัดหรือแย้งกับข้อบังคับนี้ เช่น

(๑) รูปแบบของคำสั่งศาล วิธีการส่ง การติดตามผล และการแจ้งผลการส่งคำคู่ความหรือเอกสาร แบบคำแถลงตามข้อ ๕ ตลอดจนระยะเวลาดำเนินการ โดยให้คำนึงถึงความประหยัด สะดวกและรวดเร็วของคู่ความและบุคคลที่เกี่ยวข้อง

(๒) การเสนอหลักฐานและแผนที่สังเขปแสดงภูมิลำเนาหรือที่ตั้งสำนักทำการงานของคู่ความหรือบุคคลที่คำคู่ความหรือเอกสารจะต้องส่งไปถึง

(๓) การวางเงินค่าธรรมเนียมและค่าใช้จ่ายในการจัดส่งคำคู่ความหรือเอกสารโดยทางไปรษณีย์หรือโดยวิธีการอย่างอื่นเป็นการล่วงหน้า

(๔) อัตราค่าธรรมเนียมหรือค่าใช้จ่ายในการจัดส่งโดยให้คำนึงถึงอัตราค่าธรรมเนียมเจ้าพนักงานศาลประกอบด้วย

ข้อ ๘  ในกรณีจำเป็นต้องมีวิธีการใดเพื่อให้การปฏิบัติตามข้อบังคับนี้ดำเนินไปได้โดยเรียบร้อย ให้เลขาธิการสำนักงานศาลยุติธรรมเป็นผู้กำหนดวิธีการนั้น

ประกาศ ณ วันที่ ๑๕ พฤษภาคม พ.ศ. ๒๕๔๕

สันติ  ทักราล

ประธานศาลฎีกา

คุณากร/ผู้จัดทำ

๕ พฤศจิกายน ๒๕๕๓

พัสสน/ผู้ตรวจ

๔ มกราคม ๒๕๕๔

[[๑]](http://www.krisdika.go.th/librarian/getfile?sysid=316680&ext=htm" \l "_ftnref1" \o ") ราชกิจจานุเบกษา เล่ม ๑๑๙/ตอนที่ ๔๘ก/หน้า ๗/๒๔ พฤษภาคม ๒๕๔๕